Ещанэу зэкIэлъхьэужьу
«Спартак-Налшык» (Налшык) — «Газовик» (Оренбург) — 0:1 (0:0). Налшык. «Спартак» стадион. Гъатхэпэм и 30-м. ЦIыху 1100-рэ еплъащ.
Судьяхэр Сельдяков (Балашихэ), Шабанов (Набережные Челны), Хатуев (Грознэ).
«Спартак-Налшык»: Цыган, Зинович, Костин, Джикие, Суслов, Щэуей (Сирадзе, 46), Галин, Султонов (Рухайа, 76), Киреев (Чхапелие, 59), Чуперкэ, Панюков (Болэ, 55).
«Газовик»: Абакумов, Ойеволе, Полуяхтов, Андреев, Афонин, Парняков, Бреев (Щоджэн, 83), Коронов (Ганиев, 90+2), Друзин (Ткачук, 66), Малых, Хазов (Барсов, 71).
Топыр дигъэкIащ: Ткачук, 74 (0:1).
Дагъуэ къыхуащIащ Панюковымрэ Малыхрэ.
Мазэ иримыкъу и пэкIэ щIэзыдзэжа Урысей Федерацэм футболымкIэ и япэ дивизионым хыхьэ зэхьэзэхуэм щригъэкIуэкIа джэгугъуиплIым ещанэу къыщыхагъэщIащ «Спартак-Налшыкыр». Ари зэкIэлъхьэужьу икIи бжыгъэ зэщхькIэ — 0:1-уэ.
Вэсэмахуэ Налшык щекIуэкIа зэIущIэм и пэ къихуэу Калининградрэ Владивостокрэ зэрыщрагъэхьар ди щIалэхэм гъуэгуанэ кIыхь дыдэ зэрызэпачам тетлъхьат. Иджы сыт тегъэщIапIэ тщIын? Джэгум и пэ къихуэу уэс къызэресара? Ар щхьэгъэпцIэжщ. «Спартак-Налшыкыр» къыщIыхагъэщIахэм я щхьэусыгъуэр джэгукIэ тэмэм къызэрамыгъэлъагъуэрщ. ЕпIэщIэкIыу зэхуашэса щIалэгъуалэмрэ нэгъуэщI кIуапIэ ямыIэу къытхуина нэхъыжьыIуэхэмрэ ди тренерхэм зы гуп зэкъуэт ящIыфауэ фэ теткъым. Апхуэдэ гурыщхъуэ уегъэщI «Спартак-Налшыкым» и иужьрей «ехъулIэныгъэхэм».
Нэрылъагъуу дэ гу зылъыттаращи, Биджий Хьэсэнбий зи унафэщI тренер гупми абыхэм япэкIэ лэжьахэм я щыуагъэхэм къытрагъэзэж. Абы и щыхьэтщ «Спартак-Налшыкым» и фащэр ящыгъыу вэсэмахуэ джэгупIэ губгъуэм къихьахэр. Щэуей Алихъан и закъуэщ ди щIыпIэм къыщалъхуауэ ди командэм хэтлъэгъуар. Нэхъ иужьыIуэкIэ ари яхъуэжащ. Болэ Руслан къыщихьар джэгур иухыным сыхьэт ныкъуэ иIэжущ. Адрейхэр хамэ защIэщ. Хэт атIэ апхуэдэу «Спартак-Налшыкым» пкъы хуэхъунур, нобэ щагъэджэгухэм я нэхъыбэр мазэрэ ныкъуэрэ дэкIмэ къыздрашахэм ягъэзэжынумэ? Иджыпсту, япэ дивизионым дыкъыхагъэкIынкIэ шынагъуэшхуэ щыщымыIэ лъэхъэнэратэкъэ Къэбэрдей-Балъкъэрым и щIыхьыр зыхъумэн ди щIалэхэр щызэхуэшэсын хуейр? Пщэдей апхуэдэ Iэмал щымыIэжынкIэ хъунущ.
«Газовик»-м вэсэмахуэ драгъэкIуэкIа зэIущIэм наIуэу къигъэлъэгъуащ нобэрей «Спартак-Налшыкыр» куэд дыдэ зэрыхуэныкъуэр: гъуащхьауэхэм дакъикъэ 300-м нэблэгъауэ я хьэрхуэрэгъухэм топ худагъэкIыфыркъым, гъуащхьэхъумэхэми щыуагъэшхуэ яIэщIэмыкIыу зы зэIущIи мы гъэм кърахьэлIакъым. Псом ящхьэращи, джэгукIэр зэтеувэуи плъагъуркъым. Абы къикIращи, хамэ щIыпIэ кърашахэр аргуэру тегъэщIапIэ ящIауэ, къыкIэлъыкIуэ зэхьэзэхуэм зыхуагъэхьэзырын папщIэ армырами къыдэмэщIэкIыну зэманыр пщIэншэу ягъэкIуэд. Сыти жыIи, накъыгъэм и 15-м мы зэпеуэр иухынущ икIи мазитI дэкIынурэ 2014 -2015 гъэхэм я зэхьэзэхуэм щIадзэнущ.
Вэсэмахуэ Налшык и «Спартак» стадионым щыIахэр хуабжьу мыарэзыуэ зэбгрыкIыжащ. Я гур къыщIэзыубыдэн лъэпкъ абыхэм ялъэгъуатэкъым. ЩыIатэкъым дэрэжэгъуэ къезыта ди футболистхэм я ебгъэрыкIуэныгъэхэр, гугъэ дахэхэр езыгъэщIа джэгукIэфIыр. Зэманыр пщIэншэу абыхэм яфIэкIуэдат икIи я къару къызрихькIэ зыдэщIа я командэр аргуэру къыхагъащIэри, турнир таблицэм къыщекIуэтэхащ.
АдэкIэ щыгъуазэ фыхуэтщIынщ япэ дивизионым хэт командэхэр иужьу зэрызэдэджэгуам къарикIуа бжыгъэхэм: «Мордовия» (Саранск) —«Нефтехимик» (Нижнекамск) — 2:2, «Динамо» (Санкт-Петербург) — «Ангушт» (Нэзрэн) — 4:0, «Сибирь» (Новосибирск) — «Уфа» (Уфа) — 1:0, «Енисей» (Красноярск) — «Химик» (Дзержинск) — 0:0, «СКА-Энергия» (Хабаровск) — «Шинник» (Ярославль) — 3:0, «Салют» (Белгород) — «Луч-Энергия» (Владивосток) — 0:3, «Арсенал» (Тулэ) — «Алания» (Владикавказ) — 3:0, «Ротор» (Волгоград) — «Балтика» (Калининград) — 1:2.
Мэлыжьыхьым и 4-м «Спартак-Налшыкыр» Белгород къалэм «Салют»-м щыдэджэгун хуеящ. АрщхьэкIэ хэгъэрейхэр зэхьэзэхуэм зэрыхэкIыжам къыхэкIыу ди щIалэхэм текIуэныгъэр 3:0-у къахьауэ къалъытэнущ.
Жыласэ Заурбэч.
